Mudre izreke (Šarić)/Glava 10.
1 Priče Salomonove. Mudar je sin radost ocu svojemu; a lud je sin žalost materi svojoj. 

2 Nepravedno stečeno blago ne donosi koristi, a pravednost izbavlja od smrti. 

3 Ne da Gospod da trpe glad pravednici, a pohlepu bezbožnika odbija. 

4 Lijena ruka osiromašava, a marljiva ruka obogaćava. 

5 Tko ljeti skuplja, razuman je; tko spava o žetvi, prouzrokuje sramotu. 

6 Na glavu pravednika prosipa se bogat blagoslov, a usta bezbožnika kriju bijedu. 

7 Spomen pravednikov ostaje u blagoslovu, a ime se bezbožnika proklinje. 

8 Tko je mudra srca, prima naputke; lud brbljavac propadne. 

9 Tko ide svojim putem u nedužnosti, ide sigurno; tko ide krivim stazama, poznat će se. 

10 Tko namiguje očima, zadaje muku; lud brbljavac propadne. 

11 Usta su pravednikova izvor životu, a usta bezbožnika kriju bijedu, 

12 Mržnja izaziva samo svađu, a ljubav prikriva sve prijestupe. 

13 Na usnama razumnoga naći je mudrost, a batina pripada leđima ludoga. 

14 Mudri kriju znanje, a usta su ludoga blizu pogibli. 

15 Imanje je bogatomu njegov tvrdi grad; siromasima je pogibao i njihovo siromaštvo. 

16 Prihodi pravednikovi služe za život, a dobitak bezbožnikov za grijeh. 

17 Tko prima ukor, na putu je k životu, a tko odbacuje opomene, luta. 

18 Lažne usne kriju mržnju; tko raznosi klevete, luđak je. 

19 U mnogom govorenju ne biva bez grijeha, a tko zauzdava jezik svoj, radi razumno. 

20 Jezik je pravednikov srebro odabrano, a razum bezbožnika malo vrijedi. 

21 Usne pravednikove mnogima su utjeha, a luđaci umiru od ludosti svoje. 

22 Blagoslov Božji obogaćava; vlastita muka ne učini tu ništa. 

23 Luđaku je veselje počiniti sramotu, a čovjek razuman drži se mudrosti. 

24 Čega se plaši bezbožnik, ono ga snađe; što žele pravednici, dobiju. 

25 Kad duhne oluja, bezbožnika nestane, a pravednik stoji tvrdo na vječitom temelju. 

26 što je ocat zubima i dim očima, to je lijenčina svojemu gospodaru. 

27 Strah Gospodnji produljuje dane života, a bezbožnicima se godine prekraćuju. 

28 Čekanje pravednika izlazi u radost, a nadanje se bezbožnika razbija. 

29 Onome, koji hodi u nedužnosti, Gospod je obrana, a bezbožnicima propast. 

30 Pravednik se neće nikada pomaknuti, a bezbožnici neće ostati u zemlji. 

31 Usta pravednikova rađaju mudrost, a jezik lažan pada u pogibiju. 

32 Usne pravednikove smišljaju sreću, a usta bezbožnika opačinu. 

Mudre izreke (Šarić)